Χάλκη Λάρισας

Η Χάλκη είναι ένα από τα χωριά του θεσσαλικού κάμπου. Η θέση της είναι νοτιοανατολικά σε σχέση με την πόλη της Λάρισας, σε υψόμετρο 81 μέτρων και απέχει από αυτή 15 χλμ. Διοικητικά ανήκει στο Δήμο Κιλελέρ. Αριθμεί 1.557 κατοίκους, σύμφωνα με την Απογραφή του 2021.

 Ονομασία 
Για τη σημερινή ονομασία του χωριού υπάρχουν δύο εκδοχές. Η πρώτη εκδοχή είναι ότι ονομάστηκε έτσι από τη λέξη «χαλκιάδες» (αυτοί που επεξεργάζονται το χαλκό) και η δεύτερη από έναν αρχαίο οικισμό που βρισκόταν στη γύρω περιοχή. Συγκεκριμένα εικάζεται ότι η Νίκαια κατέχει τη θέση της αρχαίας Χάλκης.

Παλαιά Ονομασία

Το χωριό έχει δύο παλιές ονομασίες οι οποίες είναι Μαϊμούλι και Ογχηστός.

 Γενικά στοιχεία 
Η Χάλκη είναι ένα χωριό 15 χιλιόμετρα νότια της Λάρισας. Ιδρύθηκε πριν από 300 περίπου χρόνια στην Τουρκοκρατία από κολίγους της περιοχής. Κατά την περίοδο της τουρκοκρατίας, οι Τούρκοι την είχαν ονομάσει Μαϊμούλι (που σημαίνει "απλωταριά", δηλαδή απλωτός κάμπος). Στη συνέχεια ονομάστηκε Ογχηστός. Το όνομα αυτό το πήρε από έναν παραπόταμο έξω από το χωριό. Ήταν ιδιοκτησία ενός Οθωμανού γαιοκτήμονα ονόματι Μοψούλ, όνομα που αναφέρεται στις διαθήκες των Οθωμανών κατακτητών της Θεσσαλίας. 

Αρχικά ο πληθυσμός του χωριού ήταν τουρκικός, αλλά σιγά-σιγά εγκαταστάθηκαν Έλληνες κι έτσι ο πληθυσμός έγινε μεικτός. Μετά το 1800, η ελονοσία και η πανούκλα προξένησαν μεγάλη μείωση των τουρκικών πληθυσμών. Οι τσιφλικάδες έφεραν αργότερα στο χωριό περισσότερους χριστιανούς καλλιεργητές κυρίως από τις περιφέρειες Μαυροβουνίου και Χασίων. Την τελευταία περίοδο της τουρκικής κατοχής δημιουργήθηκε η τάξη των «αγωγιατών» (κυρατζήδων). Όλα τα προϊόντα των χωριών της Λάρισας διακινούνταν προς το λιμάνι του Βόλου και από εκεί προς τα χωριά με τους αγωγιάτες του Μαϊμουλίου. Η τάξη αυτή σχεδόν καταργήθηκε, όταν αναπτύχθηκε η συγκοινωνία με τα φορτηγά αυτοκίνητα και τα τρένα.

Το 1881, με την απελευθέρωση της Θεσσαλίας, ελευθερώθηκε και το χωριό, που ορίστηκε πρωτεύουσα του δήμου Ογχηστού, ο οποίος περιελάμβανε τους οικισμούς Μελία, Μόδεστο, Αναγέννηση, Μοσχοχώρι, Κυπαρίσσι και Καπατσιλάρ.

Το 1910, η Χάλκη συμμετείχε αποφασιστικά στις αγροτικές κινητοποιήσεις για την απαλλοτρίωση των τσιφλικιών και τη διανομή τους στους αγρότες. Έγιναν πολλές ταραχές στην περιοχή, με πιο γνωστή αυτή του Κιλελέρ. 

Η κύρια ασχολία των κατοίκων του χωριού είναι η γεωργία. Οι κύριες παραγωγές είναι το βαμβάκι,το σιτάρι, η βιομηχανική ντομάτα,ενώ τα τελευταία χρονιά καλλιεργείται, σπανάκι αλλά και δενδρώδεις καλλιέργειες όπως (φιστικιά, καρυδιά, αμυγδαλιά, σταφύλι).

Στο χωριό υπάρχει η εκκλησία του Αγίου Αθανασίου (1843), ενώ σώζεται το καμπαναριό από τον παλαιότερο ομώνυμο ναό (1815), που κάηκε. Ένα αξιοθέατο της Χάλκης ήταν ένα κυπαρίσσι 26 περίπου μέτρων, το οποίο ήταν από τα ψηλότερα της Ελλάδας και στόλιζε τη Χάλκη την περίοδο των Χριστουγέννων, αλλά κάηκε από άγνωστους λόγους. Επίσης, την Καθαρά Δευτέρα πραγματοποιούνται εκδηλώσεις με φασολάδα και νηστίσιμα εδέσματα που συνοδεύονται από το γαϊτανάκι και άλλες διάφορες δραστηριότητες.

Στις 2 Μαΐου, ανακομιδή των λειψάνων του Αγίου Αθανάσιου, στο χωριό πραγματοποιούνται εκδηλώσεις με χορούς. Το καλοκαίρι λαμβάνουν χώρα τα «Μπατζιανούλια», εκδηλώσεις προς τιμήν της Ολυμπιονίκη Δέσποινας Μπατζιανούλη, κατοίκου της Χάλκης, η οποία διακρίθηκε στους Ολυμπιακούς Αγώνες του 1997 της Δανίας για άτομα με ειδικές ανάγκες κερδίζοντας χρυσό μετάλλιο στο δρόμο 400 μέτρων με παγκόσμιο ρεκόρ και αργυρό στο δρόμο 200 μέτρων.

Στη Χάλκη υπάρχουν 2 πλατείες. Η κεντρική πλατεία "Δημήτριος Χατζηγιάννης" και η πλατεία Εθνικής Αντίστασης.

 Αθλητισμός 
Σήμερα, η Χάλκη είναι ευρύτερα γνωστή για την ποδοσφαιρική της ομάδα, τον Ηρακλή Χάλκης, η οποία αγωνίστηκε στην Δ΄ Εθνική ποδοσφαίρου ανδρών. Ιδρύθηκε το 1954 και από τότε έχει δημιουργήσει μια μεγάλη ιστορία με πολλές κατακτήσεις στην πορεία της.

Επιπλέον στη Χάλκη υπάρχει η ομάδα καλαθοσφαίρισης (μπάσκετ) και βόλεϊ Ηρακλής Χάλκης.

 Παραπομπές 

Κατηγορία:Χωριά της περιφερειακής ενότητας Λάρισας
Κατηγορία:Δήμος Κιλελέρ